Inge Refshauge (DF), 1998-10-21:
Jeg kan ikke lade være med at undre mig, når jeg ser ud over den tomme sal.
Det beviser, at alle her i Folketinget er rystende ligeglade med, hvem der kommer ind i vort samfund. Jeg synes, de skulle stå ret for vælgerne for det.
I vor tid er det ikke kun mennesker med en naturlig tilknytning til Danmark eller Europa, der søger
dansk indfødsret, ikke kun mennesker med ønske om at leve sig ind i det danske samfund og dansk kultur.
Nu er det mange tusinde personer med oprindelseslande, der ligger meget langt fra både dansk kultur og religion.
Dette lovforslag, nr. L 39, om indfødsret slår alle tidligere lovforslag i antal personer.
Her er der tale om 4.051, når man regner børnene med, som denne gang er indstillet til at blive danskere, at få foræret et dansk statsborgerskab.
Det er ikke et lovforslag, det er et katalog, og det beviser endnu en gang, at i det danske Folketing tildeles en masse statsborgerskab, kritikløst og uden skelen til disse menneskers etniske baggrund.
Der er i dette lovforslag også denne gang en del personer, som vi i Dansk Folkeparti godt vil være med til at give dansk statsborgerskab, nemlig de mennesker, der har vist vilje til at skabe sig en tilværelse for sig selv og deres familier ved at skaffe sig job og forsørge sig selv samt overholde danske love.
Men langt størstedelen i dette lovforslag mener vi i Dansk Folkeparti burde høre hjemme i et lovforslag om repatriering.
De bør sendes tilbage til deres respektive hjemlande, i hvert fald til de lande, hvor der er fred; de lande, de ellers rejser på ferie i.
Her i Folketinget bør vi i langt højere grad arbejde for, at disse mennesker vender tilbage, hvor de kom fra på et eller andet tidspunkt af en eller anden grund, fordi de flygtede.
Det er ikke rimeligt over for den danske befolkning, at vi bliver ved med at gøre vidt forskellige etniske grupper til nye danskere.
Vi må jo være langt mere kritiske for at undgå problemer på lang sigt. Problemerne har vi jo allerede.
Vi har gadebander i mange byer.
Indrømmet: Der er også danske unge med i disse bander, men også rigtig mange såkaldte andengenerationsindvandrere, som politiet åbenbart står magtesløs over for.
Især muslimerne beskylder vores samfund for at være i moralsk forfald.
Var det så ikke bedre, at de fandt et andet land at bosætte sig i, eller er det, fordi vi skal afrettes eller omvendes her i landet, at de kører så hårdt frem med deres synspunkter imod os danskere?
Vi er blevet advaret om islam.
Vi blev det på tv af NATO's forhenværende øverstbefalende, Willy Claes.
Vi blev det af FN's forhenværende generalsekretær, Boutros-Ghali.
Begge sagde de, at den største trussel mod Vesten er islam, men ingen ansvarlige danske politikere gad lytte efter.
Overalt i verden, hvor muslimer forsøger at tilrane sig magten, er der ballade, og vi i Dansk Folkeparti er bange for, at det også vil fortsætte hos os.
I Dansk Folkeparti fatter vi ikke, at regeringen og resten af Folketinget slet ikke tager disse tegn alvorligt eller viser, at man bare er lidt betænkelig ved situationen.
Det er vort fædreland, vore børns og børnebørns fremtid, vi her i Folketinget er ansvarlige for.
I mange folkeskoler ude i landet lærer danske elever ikke det, de skal, netop fordi klasserne har så mange etniske elever.
Lærerne har ikke tid eller overskud til at tage sig af de børn, der kan sproget.
I enkelte tilfælde har vi set skoleledere og lærere forlade deres job, fordi de ikke kan få sammenhæng i undervisningen mere.
De etniske børn i skolerne er nu også årsag til, at f.eks. lejrskoleophold mange steder bliver opgivet, fordi de muslimske børn ikke må deltage.
Høstgudstjenester får børnene
heller ikke lov til at deltage i mere, og vi vil sikkert se det samme gentage sig op til jul.
Jeg forventer, at han hurtigst muligt finder sig et andet sted at bo.
Hvis vi bliver ved med at forære fremmede dansk indfødsret en masse, som det sker nu, er vi på et tidspunkt ude af stand til at hjælpe mennesker i virkelig nød.
Og i øvrigt, hr. justitsminister, hvem har givet regeringen og Folketinget mandat til at gøre Danmark til et multietnisk samfund?